VTE พุ่ง 11.33% คาด Turnaround ธุรกิจ Trading ถ่านหิน-การเข้าสู่ธุรกิจพลังงานทดแทน
VTE พุ่ง 11.33% คาด Turnaround ธุรกิจ Trading ถ่านหิน-การเข้าสู่ธุรกิจพลังงานทดแทน
9 มิ.ย. 2558

บริษัท วินเทจ วิศวกรรม จำกัด (มหาชน) หรือ VTE โดย ณ เวลา 12.09 น. ราคาหุ้นอยู่ที่ 3.34 บาท บวก 0.34 บาท หรือ 11.33% ด้วยมูลค่าซื้อขาย 251.41 ล้านบาท ราคาหุ้นปรับตัวแรงหลังจากที่ทรงตัวระดับ 3 บาท มาเกือบ 1 เดือน

บล.เมย์แบงก์ กิมเอ็ง ระบุในบทวิเคราะห์เมื่อวันที่ 5 พ.ค. 58 ว่า บริษัทเตรียมพร้อมขออนุมัติจากผู้ถือหุ้นเพิ่มทุนในเดือน มิ.ย. เพื่อเข้าลงทุนขนาดโรงไฟฟ้า 220 MW ในพม่าราวไตรมาส 3/58 นี้ แนวโน้มผลการดำเนินงานไตรมาส 2/58 มองว่าทิศทางของรายได้ และกำไรจะฟื้นตัว เทียบไตรมาสก่อนหน้าและเทียบช่วงเดียวกันของปีก่อน ต่อจากงานในมือที่กำลังทยอยส่งมอบ และธุรกิจ trading ถ่านหินในประเทศอินโดนีเซียที่กำลังทยอยเริ่มต้นในไตรมาสนี้
คำแนะนำ “ซื้อ” ราคาเหมาะสม 5.00 บาท/ หุ้น อย่างไรก็ดีการอยู่ในสถานะของบริษัทที่มีแนวโน้มจะ Turnaround ทำให้ผลการดำเนินงานรายไตรมาส จะยังคงผันผวนอีกระยะ ซึ่งจะส่งผลต่อราคาหุ้นที่จะอ่อนไหวในระยะสั้นได้ ดังนั้นในเชิงกลยุทธ์เราแนะนำให้ทยอยซื้อสะสมเมื่อราคาอ่อนตัว ระหว่างติดตามพัฒนาการต่างๆของบริษัท ซึ่งในไตรมาส 2/58 จะถือเป็นจุดสำคัญ ทั้งการเริ่มดำเนินงานของหน่วยธุรกิจถ่านหิน และ ผลลัพธ์ของการประชุมผู้ถือหุ้นในต้นเดือน มิ.ย. นี้ ซึ่งจะมีประเด็นสำคัญในการขออนุมัติเข้าซื้อหุ้น GED 12.0% อีกด้วย
Turnaround แบบ 2 ทิศทาง : จะเริ่มในปี 2558 จาก (1) ธุรกิจ Trading ถ่านหินจะเริ่มรับรู้รายได้ครั้งแรกในปีนี้ ซึ่งการกำหนดราคาแบบมาร์จิ้นตายตัว 3 เหรียญ/ ตัน และมี Option ปรับขึ้น ทำให้ความเสี่ยงของราคาจะหมดไป เหลือเพียงลุ้นการเปิดหน้าเหมืองตามแผน ซึ่งการดำเนินการนี้ จะทำให้คาด VTE จะมามีกำไรครั้งแรกในรอบ 2 ปี และ (2) การซื้อหุ้น 12% ใน Green Earth Power (GEP) จะเปิดประตูให้ VTE ร่วมเป็นเจ้าของโซล่าฟาร์มแห่งแรกในพม่าขนาด 220 MW ซึ่งนอกจากจะส่งกำไรเข้ามาตั้งแต่ปี 2560 ในรูปเงินปันผลแล้ว (คาดเริ่มรับรู้ 30 ล้านบาทในปี 2560 และไต่ขึ้นไป 90 ล้านบาทในปี 2563) การที่ผู้บริหาร GEP ตัดสินใจ SWAP หุ้นมาถือ VTE ในสัดส่วน 11% ทำให้อาจจะเห็นพัฒนาการอื่นกับ GEP ในเอเชียอีกด้วย
แผนการเพิ่มทุน เพื่อเข้าซื้อ GEP : VTE ตัดสินใจเพิ่มทุนให้แก่ผู้ถือหุ้นเดิมแบบ RO (42.4 ล้านหุ้น 10:[email protected] บาท, ขึ้น XR วันที่ 29 เม.ย.) และเพิ่มทุนแบบจำเพาะเจาะจง PP (2 ก้อน ได้แก่ 85.6 ล้านหุ้น @ 3.50 บาท และ 189.8 ล้านหุ้น @ 2.72 บาท) โดย VTE จะใช้เงินสด 366 ล้านบาท รวมกับหุ้น PP 85.6 ล้านหุ้น แลกกับหุ้น 12% ของ GEP ซึ่งถือ MOA (คล้ายกรณี TTCL) ในการพัฒนาโซล่าฟาร์มในประเทศเมียนมาร์ กำหนด COD เฟสแรก 50MW ในไตรมาส 3/59 และจะครบ 220 MW ปี 2561 โดยจะมีรายได้จากการขายไฟฟ้า 30 ปี ที่ราคา 0.13 เหรียญ/ หน่วย คงที่ 3 ปี จากนั้นปรับขึ้นได้ตามอัตราเงินเฟ้อ
 